รัฐบาลไทย-ข่าวทำเนียบรัฐบาล-รมว.มท. เปิดงาน OTOP Midyear 2017 “BEST LOCAL TO GLOBAL”   ขอเชิญชวนพี่น้องประชาชนร่วมอุดหนุนสินค้าภูมิปัญญาไทย ยอดขายวันแรกพุ่งกระฉูด 82 ล้านบาท
วันศุกร์ที่ 19 พฤษภาคม 2560
รมว.มท. เปิดงาน OTOP Midyear 2017 “BEST LOCAL TO GLOBAL”   ขอเชิญชวนพี่น้องประชาชนร่วมอุดหนุนสินค้าภูมิปัญญาไทย ยอดขายวันแรกพุ่งกระฉูด 82 ล้านบาท
รมว.มท.เปิดงาน OTOP Midyear 2017 “BEST LOCAL TO GLOBAL”  ขอเชิญชวนพี่น้องประชาชนร่วมอุดหนุนสินค้าภูมิปัญญาไทย ยอดขายวันแรกพุ่งกระฉูด 82 ล้านบาท
วันนี้ (19 พ.ค. 60) เวลา 15.00 น. ณ เวทีกลางอาคารชาเลนเจอร์ 2 ศูนย์การแสดงสินค้าและการประชุมอิมแพคเมืองทองธานี พลเอกอนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานเปิดงานOTOP Midyear 2017 “BEST LOCAL TO GLOBAL”โดยมี นายสุธี มากบุญ รัฐมนตรีช่วยว่าการกระทรวงมหาดไทย ผู้บริหารระดับสูงของกระทรวงมหาดไทย คณะทูตานุทูตจากประเทศต่างๆ คณะกรรมการอํานวยการหนึ่งตําบลหนึ่งผลิตภัณฑ์แห่งชาติ หัวหน้าส่วนราชการ ผู้ว่าราชการจังหวัด ภาคประชาชน สื่อมวลชน และแขกผู้มีเกียรติเข้าร่วมงานเป็นจํานวนมาก
โอกาสนี้นายสุทธิพงษ์ จุลเจริญ รองปลัดกระทรวงมหาดไทย ในนามของคณะกรรมการจัดงาน ได้กล่าวรายงานวัตถุประสงค์ของการจัดงานในครั้งนี้จัดขึ้นโดย กรมการพัฒนาชุมชน ซึ่งเป็นหน่วยงานหลักในการจัดงาน เพื่อส่งเสริมให้กลุ่มผู้ผลิต ผู้ประกอบการOTOPที่มีศักยภาพ ได้จัดแสดงและจําหน่ายผลิตภัณฑ์ที่มีคุณภาพ และมาตรฐานที่ได้รับการยอมรับจากผู้ซื้อทั้งในประเทศและต่างประเทศ เป็นการเพิ่มช่องทางการตลาดและเพิ่มรายได้ให้แก่ผู้ผลิต ผู้ประกอบการOTOPและเป็นการขับเคลื่อนเศรษฐกิจฐานรากผ่านกลไกโครงการหนึ่งตําบล หนึ่งผลิตภัณฑ์ของรัฐบาล จากการบูรณาการ และความร่วมมือของทุกภาคส่วน สามารถยกระดับคุณภาพชีวิตความเป็นอยู่ของประชาชนให้ดีขึ้น และส่งผลให้เศรษฐกิจในภาพรวมของประเทศเกิดความมั่นคง มั่งคั่ง และยั่งยืน สําหรับการจัดงานในครั้งนี้มีระยะเวลา 8 วัน เริ่มมาตั้งแต่วันที่ 18 พฤษภาคม 2560 ที่ผ่านมา และจะดําเนินการไปจนถึงวันที่ 25 พฤษภาคม 2560 ณ อาคารชาเลนเจอร์ 1 - 3 อิมแพคเมืองทองธานี
จากนั้นพลเอกอนุพงษ์ เผ่าจินดา รัฐมนตรีว่าการกระทรวงมหาดไทย ได้เป็นประธานเปิดงานOTOP Midyear 2017โดยกล่าวว่าตนมีความยินดีเป็นอย่างยิ่งและขอบคุณทุกภาคส่วนที่ร่วมกันทุ่มเทสรรพกําลังในการจัดงานOTOP Midyear 2017 “BEST LOCAL TO GLOBAL”หรือ ภูมิใจ ภูมิปัญญาไทย ระดับโลก ครั้งนี้จัดได้ยิ่งใหญ่อลังการมาก เพื่อให้พี่น้องประชาชนได้ซื้อสินค้าชุมชนที่ดีที่สุดที่เป็นผลิตภัณฑ์จากชุมชนที่มีคุณค่า เป็นผลิตภัณฑ์ฝีมือคนไทย อีกทั้งยังเป็นการตอบสนองนโยบายรัฐบาลในการกระตุ้นเศรษฐกิจของประเทศให้ดีขึ้น ซึ่งรัฐบาลได้กําหนดยุทธศาสตร์ตามแผนพัฒนาเศรษฐกิจและสังคมแห่งชาติ ฉบับที่ 12 (พ.ศ.2560 - 2564) โดยมีประเด็นยุทธศาสตร์ที่สําคัญ คือ การสร้างความเป็นธรรม ลดความเหลื่อมล้ําในสังคม และการสร้างความเข้มแข็งทางเศรษฐกิจและแข่งขันได้อย่างยั่งยืน เพื่อเข้าสู่เป้าหมายสําคัญยิ่ง คือ การลดความเหลื่อมล้ําทางด้านรายได้และความยากจน และการเข้าถึงบริการทางสังคมที่มีคุณภาพอย่างทั่วถึง มีระบบเศรษฐกิจที่มีความเข้มแข็ง แข่งขันได้ ปรับสู่เศรษฐกิจฐานรากบริการและดิจิทัล มีผู้ประกอบการรุ่นใหม่ และสามารถปรับตัวเข้าสู่การเปลี่ยนแปลงด้านเศรษฐกิจและสังคมตามแนวคิดประเทศไทย 4.0 ซึ่งโครงการหนึ่งตําบลหนึ่งผลิตภัณฑ์ ถือเป็นโครงการสําคัญของรัฐบาลที่จะขับเคลื่อนเศรษฐกิจฐานรากให้มีความเชื่อมโยงเศรษฐกิจมหภาคเป็นการสร้างงาน สร้างอาชีพ สร้างรายได้และการมีงานทําให้กับพี่น้องประชาชน โดยการพัฒนาศักยภาพผู้ผลิต ผู้ประกอบการ และยกระดับสินค้า ผลิตภัณฑ์ การบริการให้มีมาตรฐานและเข้าสู่การตลาดได้อย่างมีประสิทธิภาพ
กระทรวงมหาดไทย ในฐานะคณะอนุกรรมการหนึ่งตําบล หนึ่งผลิตภัณฑ์ ระดับภูมิภาค ได้เสริมสร้างความเข้มแข็งให้ชุมชน โดยการยกระดับผู้ผลิต ผู้ประกอบการ สินค้าและผลิตภัณฑ์ชุมชน และการส่งเสริมการตลาดให้มากขึ้น เช่น จัดให้มีการยกระดับผลิตภัณฑ์เป็นสินค้าBrand Name,ศิลปินOTOP,สินค้าOTOPส่งออก,การนําสินค้าภูมิปัญญาที่เป็นอัตลักษณ์ของจังหวัดมาจําหน่ายในร้านค้าประชารัฐสุขใจSHOPในสถานีบริการน้ํามัน ปตท.ทั่วประเทศ,ส่งเสริมการจัดจําหน่ายOTOPบนเครื่องบิน,ให้มีTraderส่งเสริมการตลาด รวมถึงส่งเสริมการจัดจําหน่ายผ่านระบบE-commerceนอกจากนี้ กระทรวงมหาดไทยยังมีนโยบายให้จังหวัด อําเภอ จัดโครงการตลาดนัดชุมชนไทยช่วยไทย คนไทยยิ้มได้ เพื่อเพิ่มรายได้แก่ประชาชนในพื้นที่อีกด้วย
การจัดงานOTOP Midyear2017 ในครั้งนี้ จึงเป็นอีกหนึ่งกิจกรรมสําคัญเป็นการจัดงานระดับประเทศ มีความพิเศษและมีกิจกรรมที่หลากหลาย รัฐบาลคาดหวังว่าจะเป็นโอกาสที่ดีที่ประเทศไทยจะได้แสดงให้ชาวไทยและชาวต่างชาติได้เห็นถึงความก้าวหน้าในการพัฒนาผลิตภัณฑ์OTOPและคาดหวังว่าการจัดงานครั้งนี้ จะช่วยสร้างงาน สร้างอาชีพ สร้างรายได้ให้ผู้ผลิต ผู้ประกอบการ ตลอดจนสมาชิกกลุ่มต่างๆ เพื่อเป็นการกระตุ้นเศรษฐกิจในภาพรวมของประเทศ โอกาสนี้จึงขอเชิญชวนพี่น้องประชาชนได้มาเยี่ยมชมงานและอุดหนุนสินค้าOTOPสินค้าภูมิปัญญาที่มาจากทั่วประเทศ ซึ่งเม็ดเงินเหล่านี้จะกลับคืนไปสู่ชุมชนทําให้พี่น้องประชาชนมีรายได้ และมีชีวิตความเป็นอยู่ที่ดีขึ้นต่อไป
สําหรับกิจกรรมสําคัญที่จัดขึ้นภายในงาน ประกอบด้วย1.การจัดนิทรรศการเฉลิมพระเกียรติ“ศาสตร์พระราชา (รัชกาลที่ 9) สู่การพัฒนาอย่างยั่งยืน”2.การจัดแสดงสินค้าHighlight OTOPซึ่งเป็นกิจกรรมจัดแสดงประวัติและผลงานของศิลปินOTOPผลิตภัณฑ์NEO OTOPสําหรับใช้ในครัวเรือน ผลิตภัณฑ์หมู่บ้านไม้แกะสลัก หมู่บ้านOTOPเพื่อการท่องเที่ยว และการจัดแสดงผลิตภัณฑ์OTOP Brand Name3.การจัดแสดงและจําหน่ายสินค้าOTOPกลุ่มต่างๆ ได้แก่ กลุ่มOTOP Classicระดับ3-5ดาว,กลุ่มOTOPที่มีศักยภาพส่งออกต่างประเทศ“BEST LOCAL TO GLOBAL”,กลุ่มOTOPขึ้นเครื่องบิน,กลุ่มศิลปินOTOP ,กลุ่มOTOP Best Seller ,กลุ่มOTOP Trader ,กลุ่มYoung OTOPและผลิตภัณฑ์เด่นภูมิปัญญาที่เป็นอัตลักษณ์ของจังหวัด บริหารจัดการโดยร้านค้าประชารัฐสุขใจShop4.OTOPชวนชิม และถนนอาหาร (Street Food)ซึ่งจัดจําหน่ายอาหารและเครื่องดื่มที่มีเอกลักษณ์ของแต่ละจังหวัด และมีชื่อเสียงเป็นที่ยอมรับ5.Health & Spaเป็นการจัดพื้นที่สําหรับจําหน่ายผลิตภัณฑ์Health & Spaระดับ3-5ดาว พร้อมบริการนวดผ่อนคลายเพื่อสุขภาพ และ6.การจัดนิทรรศการของหน่วยงานภาคีได้แก่ กระทรวงพาณิชย์ กระทรวงอุตสาหกรรม กระทรวงทรัพยากรธรรมชาติและสิ่งแวดล้อม กระทรวงวัฒนธรรม กระทรวงวิทยาศาสตร์และเทคโนโลยี กระทรวงสาธารณสุข กระทรวงการท่องเที่ยวและกีฬา ศูนย์ส่งเสริมศิลปาชีพระหว่างประเทศ บริษัทประชารัฐรักสามัคคี (ประเทศไทย) จํากัด และ บริษัทห้องปฏิบัติการกลาง (ประเทศไทย) จํากัดCENTRAL Laboratoryเป็นต้น
ในการจัดงานครั้งนี้ นอกจากการแสดงและจําหน่ายสินค้าในภาพรวมมากกว่า 3,000 บูท ยังมีสิ่งอํานวยความสะดวกอย่างครบครัน อาทิ ที่จอดรถกว่า 3,000 คัน การให้บริการHealth & Spaที่มาบริการถึงที่มากกว่า 100 เตียงจุดบริการFree WiFiและกิจกรรมส่งเสริมการขาย อาทิเช่น การแสดงดนตรี การแสดงศิลปวัฒนธรรมภาคต่างๆ แล้วยังมีช่วงนาทีทองมาให้ช้อปอย่างจุใจ วันละ 2 ครั้ง แถมด้วยโปรโมชั่นพิเศษที่จัดกันเต็มๆ คือ ซื้อสินค้าภายในงานครบทุก 1,000 บาท สามารถนําใบเสร็จมาแลกรับคูปองชิงโชค เพื่อลุ้นรับสร้อยคอทองคํา 1 สลึง วันละ 2 เส้นทุกวัน และในวันสุดท้ายมีลุ้นรางวัลใหญ่ สร้อยคอทองคําหนัก 10 บาท โทรศัพท์Samsung S8,โทรทัศน์Samsung LED55 นิ้ว และจักรยานพับได้ เป็นต้น โดยในวันแรกของการเปิดจําหน่ายสินค้าเมื่อวันที่ 18 พฤษภาคมที่ผ่านมา ได้รับการตอบรับอย่างดีมากจากพี่น้องประชาชนมีผู้เข้าเยี่ยมชมและเลือกซื้อสินค้าภายในงานแล้วกว่า 4 หมื่นคน มียอดจําหน่ายกว่า 82 ล้านบาท.
ครั้งที่77 / 2560